Krissu on Kribu esiklaps. Ema Kribu elab Raplas ja jääb oma lastele kasvus tublisti alla. Varem pole mul "rääkivaid" kasse olnud ja algul oli päris imelik, et kõiki soove ja tundeid väljendab Krissu häälega. Vaatab otsa ja hakkab tänitama, kui midagi valesti või vastumeelset on. Samamoodi kipub ta inimeste omavahelistesse vestlustesse sekkuma. Hellusehoogudel aga passib hetke, mil ma diivanile istun ja end patjade najal lösakile viskan.  Siis hüppab välkkiirelt sülle, paneb käpad õlale, nuusutab oma niiske ninaga terve näo läbi ning vajub siis kõhuli mulle rinnale. Eriti meeldib pärast veel kaelale keerd peale tõmmata ja vaikse nurrumise saatel magama jääda. Ei ole midagi parata, mõne hetke pärast magame mõlemad. Kassi lähedus mõjub hüpnotiseerivalt ja rahustavalt.